Document ID: 32013R0244

KOMISJONI MÄÄRUS (EL) nr 244/2013,
19. märts 2013,
millega muudetakse Euroopa Parlamendi ja nõukogu määruse (EÜ) nr 1333/2008 III lisa seoses trikaltsiumfosfaadi (E 341 (iii)) kasutamisega toitainevalmistites, mis on ette nähtud kasutamiseks imiku- ja väikelapsetoitudes
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3 ja artikli 30 lõiget 5,
ning arvestades järgmist:
(1)
Määruse (EÜ) nr 1333/2008 III lisas on sätestatud nende toidu lisaainete Euroopa Liidu loetelu, mida on lubatud kasutada toidu lisaainetes, toiduensüümides, lõhna- ja maitseainetes ja toitainetes, ning nende kasutustingimused.
(2)
Seda loetelu võib muuta vastavalt menetlusele, millele on osutatud Euroopa Parlamendi ja nõukogu 16. detsembri 2008. aasta määruses (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (2).
(3)
Vastavalt määruse (EÜ) nr 1331/2008 artikli 3 lõikele 1 võib toidu lisaainete Euroopa Liidu loetelu ajakohastada kas komisjoni algatusel või vastava taotluse põhjal.
(4)
Taotlus trikaltsiumfosfaadi (E 341 (iii))) lubamiseks paakumisvastase ainena, mida lisatakse toitainevalmististele, mis on ette nähtud kasutamiseks komisjoni 22. detsembri 2006. aasta direktiivis 2006/141/EÜ (imiku piimasegude ja jätkupiimasegude kohta ning millega muudetakse direktiivi 1999/21/EÜ) (3) määratletud imiku piimasegudes ja jätkupiimasegudes, esitati 19. juunil 2009 ning see on tehtud kättesaadavaks liikmesriikidele.
(5)
Taotluses käsitletakse uut kannet määruse (EÜ) nr 1333/2008 III lisa 5. osa punktis B. Tehnoloogiline vajadus trikaltsiumfosfaadi (E 341 (iii)) järele toidu lisaainena tuleneb sellest, et paakumisvastase ainena annab ta pulbrilistele segudele ainulaadsed omadused. Toode võib ümbritsevast keskkonnast imada endasse niiskust kuni 10 % oma kaalust, vältides seega tükkide tekkimist segus ja säilitades valmistise voolavuse, mis on tarbija jaoks eeliseks.
(6)
Toidu teaduskomitee andis nõu trikaltsiumfosfaadi (E 341 (iii)) ohutuse kohta toidu lisaainena toitainevalmististes, mis on ette nähtud kasutamiseks imiku piimasegudes ja jätkupiimasegudes, ning järeldas oma 7. juuni 1996. aasta arvamuses, (4) et kõnealuse aine kasutamine on lubatav tingimusel, et ei ületata kaltsiumi ja fosfori üldsisalduse ega nende suhtarvu lubatud piirnorme.
(7)
Ortofosforhappe kaltsiumisoolad, sealhulgas trikaltsiumfosfaat on mineraalained, mida on vastavalt direktiivi 2006/141/EÜ III lisale lubatud kasutada imiku piimasegudes ja jätkupiimasegudes. Trikaltsiumfosfaadi (E 341 (iii)) lubamist paakumisvastase ainena toitainevalmististes, mis on ette nähtud kasutamiseks imiku piimasegudes ja jätkupiimasegudes, ei peeta seega ohtlikuks, kui kaltsiumi ja fosfori üldsisaldus ning kaltsiumi ja fosfori suhtarv jäävad selles direktiivis sätestatud piiridesse.
(8)
Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 III lisas sätestatud toidu lisaainete Euroopa Liidu loetelu ajakohastamiseks küsima Euroopa Toiduohutusameti arvamust, välja arvatud juhul, kui kõnealune ajakohastamine ei mõjuta inimeste tervist.
(9)
Kuna trikaltsiumfosfaadi (E 341 (iii)) lubamine paakumisvastase ainena toitainevalmistites, mis on ette nähtud kasutamiseks imiku piimasegudes ja jätkupiimasegudes, peab vastama direktiivis 2006/141/EÜ sätestatud kaltsiumi ja fosfori ning kaltsiumi ja fosfori suhtarvu piirnormidele, siis ei ole nimekirja ajakohastamisel tõenäoliselt mõju inimeste tervisele. Seetõttu ei ole vajalik küsida Euroopa Toiduohutusameti arvamust.
(10)
Seega on asjakohane lubada trikaltsiumfosfaadi (E 341 (iii)) kasutamine paakumisvastase ainena toitainevalmistites, mis on ette nähtud kasutamiseks imiku piimasegudes ja jätkupiimasegudes.
(11)
Seepärast tuleks vastavalt muuta määruse (EÜ) nr 1333/2008 III lisa.
(12)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. märts 2013

Labels: 0
3
17